नेपालसामु कुवेती चुनौती
आफ्नो समूहमा रहेका दुई बलिया टोली मलेसिया र ओमानमाथि विजय हात पारेपछि नेपालको सेमिफाइनल यात्रा औपचारिकता जस्तोमात्र बनेको थियो । यस्तोमा एसीसी प्रिमियर कप क्रिकेटको सेमिफाइनलमा नेपालको प्रतिद्वन्द्वी यूएई बन्ने प्रवल सम्भावना बन्दै गएको थियो ।
काठमाडौँ — आफ्नो समूहमा रहेका दुई बलिया टोली मलेसिया र ओमानमाथि विजय हात पारेपछि नेपालको सेमिफाइनल यात्रा औपचारिकता जस्तोमात्र बनेको थियो । यस्तोमा एसीसी प्रिमियर कप क्रिकेटको सेमिफाइनलमा नेपालको प्रतिद्वन्द्वी यूएई बन्ने प्रवल सम्भावना बन्दै गएको थियो ।साउदी अरेबियासँगको खेल वर्षाले रद्द भएसँगै सेमिफाइनलको औपचारिकतालाई पूरा गरेको नेपालले अन्तिम खेलमा कतारसँग जसोतसो जित हासिल गर्दै समूह ‘ए’ विजेता बन्यो । एसिया कपको छनोट आधार रहेको प्रतियोगिताको समूह ‘बी’ मा भने त्यसपछि धेरै परिवर्तन भए । हङकङसँग पराजित भएपछि यूएई प्रतियोगिताबाटै बाहिरिने खतरामा पुगेको थियो । यूएईले बाँकी दुई खेलमा सिंगापुर र बहराइनलाई पराजित गरेपछि सेमिफाइनल सुरक्षित भयो । तर, पहिलो दुई खेल जितेर बलियो सुरुआत गरेको हङकङले दुर्भाग्य बेहोर्नुपर्‍यो । बहराइनसँग खेल वर्षाका कारण गुमाएसँगै हङकङसामु चुनौती आयो । हङकङले कुवेतलाई पराजित गरेको भए नेपालले यूएईसँग सेमिफाइनल खेल्ने निश्चित हुन्थ्यो । विश्वकप लिग २ को अन्तिम खेललाई पुनर्ताजगी गर्दा नेपाल र यूएईबीचको यो खेल बहुप्रतीक्षित पनि हुने थियो । तर, त्यस्तो भएन । कुवेतले मूलपानी क्रिकेट मैदानमा हङकङलाई ३० रनले स्तब्ध पारिदियो । जसका कारण यूएई समूह ‘बी’ को विजेता बन्यो र समूह उपविजेता बनेको कुवेतले शनिबारका लागि नेपालसँगको सेमिफाइनल पक्का गर्‍यो । यूएईले शनिबार नै मूलपानीमा ओमानसँग अर्को सेमिफाइनलमा प्रतिस्पर्धा गर्नेछ ।फाइनल सोमबार हुनेछ । शनिबारदेखि मंगलबारसम्मको खेल वर्षाले प्रभावित हुने मौसम पूर्वानुमान छ । अनुमान गर्न निकै कठिन टोली हो कुवेत । काठमाडौंमा भइरहेको प्रिमियर कपमा कुवेतले जुन प्रदर्शन दिएको छ, त्यसबाट नेपाल ढुक्क हुने अवस्थामा छैन । यूएईसँग पहिलो खेलमा पराजित कुवेतले अर्को खेलमा बहराइनले दिएको २ सय ५६ रनको लक्ष्य पन्छाएको थियो । तेस्रो खेलमा सिंगापुरलाई १ सय १३ रनमा अलआउट गरेको कुवेतले लिग चरणको अन्तिम खेलमा दाबेदार मानिएको हङकङविरुद्ध २ सय ७२ रन बनायो । कुवेतको नडराउने ब्याटिङ शैलीले प्रिमियर कपको आकर्षण बढाएको छ । पहिलो खेलमा यूएईले ३ सय ७१ रनको विशाल स्कोर बनाउँदा पनि कुवेतले जवाफमा आक्रामक शैलीबाट खेल्दै २ सय २८ रन बनाएको थियो ।एडनान इद्रिसले ३ खेलमा १ सय ३९ रन बनाएका छन् । उनको स्ट्राइक रेट १ सय १६ भन्दा माथि छ । इमाल मालिन्दु, सायेद मोनिब, यासिन पटेल, सिराज खान र मित भवसार र उस्माङ्गी इब्राहिमले अर्धशतक बनाउँदै कुवेत कुनै एक खेलाडीमा निर्भर टोली नरहेको देखाएका छन् । पछिल्लो तीन महिनामा बलियो प्रदर्शन गर्दै आएको नेपाललाई बिहीबार कतारले असली परीक्षा लिएको थियो । एसिया कप खेल्ने लक्ष्य बनाएको नेपाललाई कतारले १ सय ५७ रनमा अलआउट गरेको थियो । नेपालले खेल ६८ रनले जितेको थियो ।कतारले परीक्षा लिए पनि नेपाली टोलीमा जुनकुनै स्थितिमा एकअर्काप्रति विश्वास गर्दै आएकाले प्रशिक्षक मोन्टी देसाई त्यसलाई आगामी खेलसँग जोड्न चाहँदैनन् । कतारसँगको खेलले टोलीलाई आगामी खेलप्रति सचेत गराएको भन्दै देसाई सकारात्मक छन् । नेपाली टोलीको चिन्ता ब्याटिङको ओपनिङ जोडीलाई लिएर छ । कुशल मल्लले ३ खेलमा ४० र आसिफ शेखले ३ खेलमा २० रनमात्र बनाउन सकेका छन् । एक समय प्रमुख ब्याटर रहेका दीपेन्द्रसिंह ऐरीले पनि ३ खेलमा २४ रनमात्र बनाउन सकेका छन् ।भीम सार्की, कुशल मल्ल नेपाली ब्याटिङमा नयाँ भरोसाका रूपमा उदाएका छन् । कुशलको शतकमा नेपालले ओमानविरुद्ध ०–२ को स्थितिबाट ३ सय १० रन बनाएको थियो । मलेसियाविरुद्ध कुशलले अविजित ७१ रन बनाउदा भीमले ७० रन जोडेका थिए । फेरि पनि कुवेतकै प्रसङ्ग । कुवेतसँगको पछिल्ला दुई खेल नेपालले जितेको छ २००८ र २०१० मा गरी । त्यो धेरै अगाडिको हो । कुवेतसँगको पछिल्लो खेल नेपालले सायदै भुल्नेछ ।२०१२ को एसीसी ट्रफीमा नेपालले यूएईको अल दाहिदमा ४ विकेट गुमाई २ सय ८० रन बनाएको थियो । पारस खड्काले ७७ बलमै १ सय ६ रन बनाएका थिए । पारसले नेपालबाट बनाएको पाँचमध्ये यो पहिलो शतक थियो । जवाफमा कुवेतले पहिलो १० ओभरमै ९० रन जोडेको थियो । कुवेतले खेल पनि ४६.२ ओभरमै जितेर नेपाललाई स्तब्ध पारेको थियो । कुवेतको ब्याटिङको यही शैली प्रिमियर कपमा देखिएको छ । ११ वर्षयता नेपालले धेरै छलाङ मारिसकेको छ । कुवेतको चुनौती पन्छाउँदै एसिया कपको यात्रामा अगाडि बढ्न नेपाली टोली तयार देखिन्छ ।